Author: sulik
Company: ÚV SR

Dôvodová správa

V zmysle ustanovenia § 32 ods. 3 zákona č. 92/1991 Zb. o podmienkach prevodu majetku štátu na iné osoby v znení neskorších predpisov predkladá Fond národného majetku Slovenskej republiky na schválenie Národnej rade Slovenskej republiky Ročnú účtovnú závierku Fondu národného majetku SR za rok 2003.

Predkladať Ročnú účtovnú závierku FNM SR na rokovanie vlády SR a Národnej rady Slovenskej republiky následne po jej prerokovaní a schválení vo Výkonnom výbore, v Prezídiu a v Dozornej rade Fondu národného majetku Slovenskej republiky patrí podľa čl.  č. 9 Štatútu Fondu národného majetku SR do pôsobnosti Prezídia Fondu národného majetku SR.

Predkladaná účtovná uzávierka je riadna individuálna uzávierka za Fond národného majetku Slovenskej republiky. Bola zostavená za účtovné obdobie od 1. 1. do 31.12. 2003 podľa slovenských právnych predpisov, zákona č. 431/2002 o účtovníctve a Postupov účtovania pre Fond národného majetku Slovenskej republiky na základe opatrenia č. 14875/2003-92 z 12. augusta 2003. Účtovnú závierku FNM SR tvorí Súvaha Fondu národného majetku Slovenskej republiky, Výkaz o tvorbe a použití majetku Fondu národného majetku Slovenskej republiky, Výkaz o nákladoch na správnu činnosť Fondu národného majetku Slovenskej republiky  a po prvý krát Poznámky k účtovným výkazom. 

Ročnú účtovnú závierku Fondu národného majetku SR za rok 2003 overila na základe výberového konania FNM SR audítorská firma Delloitte & Touche, spol. s r. o. Bratislava, číslo licencie SKAU 014 pod vedením partnera Geralda Stanleyho a  zodpovedného audítora Ing. Ivana Paule. Predmetom auditu boli obligatórne súčasti ročnej účtovnej závierky Fondu národného majetku SR a to Súvaha FNM SR k 31.12.2003, Výkaz o tvorbe a použití majetku FNM SR k 31.12.2003, Výkaz o nákladoch na správnu činnosť FNM SR k 31. 12. 2003 a Poznámky. Správnosť uvedených súčastí ročnej účtovnej závierky FNM SR potvrdil svojím podpisom a úradnou pečiatkou zodpovedný audítor. Kópia audítorskej správy je súčasťou predloženého materiálu.

Audit sa zameral na overenie dôkazov, ktoré dokladujú sumy a údaje v účtovných výkazoch, výberovým spôsobom. Audit obsahuje aj hodnotenie použitých účtovných zásad a dôležitých odhadov vedenia, možností vzniku rizík a strát ako aj posúdenie účtovnej závierky ako celku.

Výrok audítora (je obsahom čl.  IV audítorskej správy):

„Podľa nášho názoru, okrem účinkov prípadných úprav, ak by nejaké boli, ktoré by sme považovali za potrebné, ak by sme sa boli schopní uistiť o záležitostiach uvedených v článku III., priložená účtovná závierka Fondu národného majetku SR vyjadruje verne a vo všetkých významných súvislostiach finančnú situáciu k 31. decembru 2003 a výsledky činnosti FNM SR za rok 2003, v súlade so zákonom o účtovníctve a súvisiacimi predpismi v oblasti účtovníctva a výkazníctva FNM SR“

Všetky vzťahy medzi FNM SR a privatizovanými subjektami, ako aj medzi FNM SR a orgánmi štátnej správy a ostatnými organizáciami sú premietnuté v Súvahe Fondu národného majetku Slovenskej republiky, v členení na aktíva a pasíva, ktoré k 31.12.2003 predstavujú sumu 137 258 252 tis. Sk. 

Najvýznamnejšou položkou v aktívach FNM SR je účasť na majetku a. s. (podielové cenné papiere a vklady) v celkovej hodnote 109 129 197 tis. Sk. Hlavnou položkou pasív je účet Fondu privatizácie, ktorý predstavuje sumu 136 303 250 tis. Sk a je hlavným zdrojom krytia aktív. Tvorba a požitie Fondu privatizácie sú vyjadrené „Výkazom o tvorbe a použití majetku Fondu národného majetku SR“.  Výkaz je súčasťou prílohy k ročnej účtovnej závierke.

Tvorba majetku FNM SR v  roku 2003 podľa § 28 ods. 1 zákona č. 92/1991 Zb. o podmienkach prevodu majetku štátu na iné osoby v znení neskorších predpisov predstavovala celkovú hodnotu  70 715 312 tis. Sk, čo v porovnaní s rokom 2002 predstavuje pokles o     110 225 891 tis. Sk. Hlavným zdrojom tvorby  majetku FNM SR je privatizovaný majetok, ktorý  prešiel na  FNM SR zo štátnych podnikov v roku 2003. Výška privatizovaného majetku je vyjadrená v celkovej  hodnote  32  494  235 tis. Sk. Druhou najvýznamnejšou položkou, ktorá sa podieľala na tvorbe  majetku FNM SR v roku 2003 je zisk z účasti FNM SR na podnikaní obchodných spoločností – dividendy z akciových  spoločností, v ktorých  Fond národného majetku Slovenskej republiky mal, prípadne aj naďalej má  majetkovú účasť v celkovej hodnote 4 214 225 tis. Sk   (napr.: Slovenský plynárenský priemysel, a.s., Slovenské telekomunikácie, a.s., Západoslovenská energetika, a.s.,  Paroplynový cyklus, a.s., Slovenská elektrizačná prenosová sústava, a.s., Slovenské elektrárne, a.s. Bratislava). Značnou mierou sa na tvorbe majetku FNM SR podieľali výnosy z predaja akcií akciových spoločností a podielov v celkovej výške  4 139 164 tis. Sk. (VSE, a.s.,  RIF, a.s.,  SAD  Dunajská    Streda,  a.s., SAD Humenné a.s., ...)

Celkové použitie majetku FNM SR za rok 2003 podľa § 28 ods. 3 zákona 92/1991 Zb. o podmienkach prevodu majetku štátu na iné osoby v znení neskorších predpisov dosiahlo výšku 36 045 797 tis. Sk. V rámci celkového použitia  majetku FNM SR najvýznamnejšiu položku tvorí prevod privatizovaného majetku na obce vo výške 15 799 286 tis. Sk. (napr. bezodplatný prevod vodárenských spoločností, ktoré v zmysle rozhodnutia vlády o privatizácii prechádzajú  v 100 % výške na obce v celkovej hodnote 15 630 791 tis. Sk).  Nemenej významná je však i položka použitie v súlade s rozhodnutím vlády v celkovej  výške 13 772 543 tis. Sk (viď. Výkaz o tvorbe a použití majetku Fondu  národného      majetku SR) 

Národná rada Slovenskej republiky uznesením č. 126 zo dňa 12. decembra 2002 k návrhu rozpočtu FNM SR na rok 2003 podľa § 32 ods. 3 zákona č. 92/1991 Zb. o podmienkach prevodu majetku štátu na iné osoby v znení neskorších predpisov schválila objem nákladov na činnosť FNM SR vo výške 142 194 tis. Sk, v tom:

prevádzkové náklady vo výške | 133 344 tis. Sk
investičné náklady vo výške (náklady na obstaranie dlhodobého majetku) | 8 850 tis. Sk

Čerpanie prevádzkových nákladov a nákladov na obstaranie dlhodobého majetku FNM SR za rok 2003 je zobrazené vo „výkaze o nákladoch na správnu činnosť Fondu národného majetku Slovenskej republiky“. Uvedený výkaz je súčasťou ročnej účtovnej závierky. 

V roku 2003 boli náklady na správnu činnosť čerpané  v celkovej výške    122 636 tis. Sk, v  tom:

prevádzkové náklady vo výške | 114 238 tis. Sk
investičné náklady vo výške (náklady na obstaranie dlhodobého majetku) | 8 398 tis. Sk

Miera čerpania prevádzkových nákladov vyjadrená percentuálne v porovnaní s rozpočtovanou sumou prevádzkových nákladov  je  85,68  % a miera čerpania nákladov na obstaranie dlhodobého majetku v porovnaní s rozpočtovanou sumou nákladov na obstaranie dlhodobého majetku je 94,89%. Celkovo náklady na správnu činnosť v roku 2003 dosiahli výšku  122 636 tis. Sk, čo v porovnaní s výškou rozpočtovaných nákladov znamená plnenie  na 86,25 %.